దేశం వీడిన 'కింగ్‌'ఫిషర్‌
-  సుప్రీంకు వెల్లడించిన అటార్నీ జనరల్‌
 న్యూఢిల్లీ: ప్రభుత్వ రంగ బ్యాంకులకు రూ.వేల కోట్ల మేర రుణాలు బకాయిపడిన ఉద్దేశపూర్వక ఎగవేతదారు, లిక్కర్‌ డాన్‌ విజరు మాల్యా విదేశాలకు తరలి వెళ్లినట్టు కేంద్ర ప్రభుత్వం తెలిపింది. మాల్యాపై బుధవారం సుప్రీంకోర్టులో విచారణ సందర్భంగా అటార్నీ జనరల్‌ ముకుల్‌ రోహ్తగీ ఈ విషయాన్ని వెల్లడించారు. సీబీఐ ద్వారా తమకీ విషయం తెలిసినట్టు ఆయన పేర్కొన్నారు. విజరు మాల్యా పాస్‌ పోర్టును స్వాధీనం చేసుకొని, అతడు దేశం దాటి వెళ్లిపోకుండా ఆదేశించాలని మార్చి 2న 17 బ్యాంకుల కూటమి సుప్రీంకోర్టును ఆశ్రయించింది. అదే రోజు మాల్యా లండన్‌ వెళ్లినట్టు సామాజిక మాధ్యమాల ద్వారా తెలుస్తున్నట్టు రోహ్తగీ కోర్టుకు తెలిపారు. జస్టిస్‌ కురియన్‌ జోసెఫ్‌, జస్టిస్‌ రోహింటన్‌ నారిమన్‌తో కూడిన ప్రత్యేక ధర్మాసనం ఈ విషయమై విచారణ జరుపుతోంది. ఏ ఆధారంతో అతనికి రూ.7 వేల కోట్లు అప్పు ఇచ్చారంటూ బ్యాంకుల్ని సుప్రీంకోర్టు ప్రశ్నించగా.. ఆ సమయంలో కింగ్‌ఫిషర్‌ ఎయిర్‌ లైన్స్‌ బ్రాండ్‌ ఇమేజ్‌ ఉన్నత స్థాయిలో ఉందని రోహ్తగీ బదులిచ్చారు. సెక్యూరిటీగా కొన్ని ఆస్తుల్ని తనఖా పెట్టినట్టు రోహ్తగీ తెలిపారు. అతని ఆస్తుల్లో ఎక్కువ భాగం విదేశాల్లోనే ఉన్నాయని, దేశంలో ఉన్నది కేవలం ఐదోవంతు మాత్రమేనని రోహ్తగీ పేర్కొన్నారు. యూకేలో ఎక్కువ ఆస్తులు ఉన్నందున అతడు అక్కడే ఉండే అవకాశముందని రోహ్తగీ కోర్టుకు తెలిపారు. దాంతో, యూకేలోని భారత రాయబారితోపాటు యునైటెడ్‌ బ్రూవరీస్‌ కంపెనీ, మాల్యా ఈ-మెయిల్‌ అడ్రస్‌కు సుప్రీం నోటీసులు జారీ చేసింది. రెండు వారాల్లోగా సమాధానమివ్వాలని ఆదేశించింది. తదుపరి విచారణను మార్చి 30కి వాయిదా వేసింది.
మాల్యా ఇంటిముందు ఉద్యోగుల ఆందోళన
 కింగ్‌ఫిషర్‌ ఎయిర్‌లైన్స్‌ ఉద్యోగులు ముంబైలోని విజరు మాల్యా ఇంటి ముందు ఆందోళనకు దిగారు. తమ వేతనాలు చెల్లించాలని డిమాండ్‌ చేశారు. 2012 జూలై నుంచి తమకు వేతనాలు చెల్లించలేదని ఉద్యోగులు తెలిపారు. రూ.800 కోట్ల వరకు ఈ మొత్తం ఉంటుందని అన్నారు.
మీ స్నేహితులకు రికమెండ్ చెయ్యండి